
Recenzo pri 
Universalaj Lingvoj en Svislando 
de Andreas Kunzli 


Goncalo Neves 


Kŭnzli, Andreas (2007). Universalaj Lingvoj en Svislando. Svisa Enciklo- 
pedio Planlingva. Encyclopedie suisse des langues planifiĉes. Schweizer Plan- 
sprachen-Lexikon. FEnciclopedia svizzera delle lingue pianificate. La Chaux- 
de-Fonds: SES, CDELI. 1129 pp. ISBN 2-9700425-2-5. 


OST MULTJARA ESPLORADO KAJ VERKADO la svisa slavisto, filologo- 
historiisto, interlingvisto kaj informadikisto Andreas (Andy) Kŭnzli 
(naskita 1962) finfine lanĉis en la mondon sian verkon Universalaj Lingvoj en 
Svislando. La fizika produkto de lia laborego estas kolosa libro 1120-paĝa, 
unu el la plej dikaj ĝis nun aperintaj en esperanto. 

Tamen la nunan verkon karakterizas ne nur pezo kaj diko. Ĝi estas grava 
enciklopedio, science ellaborita, zorge redaktita, bele verkita, riĉe ilustrita 
kaj plaĉe presita. En ĝi la aŭtoro sisteme kaj detale kolektas, prilaboras, 
prezentas kaj komentas faktojn kaj datojn pri la historio de la planlingvaj 
movadoj en Svislando, precipe de esperanto, sed ankaŭ de volapuk, ido, 
occidental-interlingue kaj interlingua, kaj eĉ de malpli konataj projektoj. 

La fono estas Svislando, teritorio plurlingva kaj plurkultura, ideala scenejo 
kie ĉiu el la kvin ĉefaj planlingvoj supre menciitaj sukcesis varbi gravajn 
adeptojn, fondi societojn, eldoni gazetojn kaj naski interesan movadon. 
Kuŭnzli prezentas la homojn — svisajn aŭ alilandajn — kiuj ludis rolon en 
tiuj movadoj en Svislando. 

La verko estas tre ampleksa kaj bunta. Ĝin malfermas kvar antaŭparoloj. 
La unuan, mallongan kaj cirkonstancan, verkis en esperanto Bruno Graf, 
prezidanto de Svisa Esperanto-Societo, kiu tuj en la dua alineo montras inter- 
lingvistikan malkleron kaj eĉ kontraŭdiras la titolon de la verko (Universalaj 
lingvoj — jes, plurale — en Svislando), kiam li asertas ke “La atingaĵo de Esper- 
anto estas, ke ĝi fariĝis vivanta lingvo, dum la aliaj projektoj restis projektoj”. 
La dua, france verkita de Jacques-Andreĉ Humair, direktoro de la Biblioteko 
de La Chaux-de-Fonds, donas kvazaŭ oficialan tonon al la entrepreno. En 
la tria Claude Gacond rakontas en esperanto tre interesajn spertojn pri sia 
laboro kiel arkivisto ĉe CDELI. En la kvara, ankaŭ en esperanto sed kun 
germana resumo, Kunzli prezentas la metodikajn aspektojn de sia projekto. 

'Tre grava kaj leginda teksto, en kiu la aŭtoro skribas i.a. ke “La historiisto 
devas okupiĝi pri la kaŭzologio, por fine eltrovi la historian veron, sen apliki 
ideologian historiismon, sen transformi la historion al propagando, sen krei el 
ideologio eĉ utopion aŭ mitologion. Ne metafiziko, spekulacioj aŭ antaŭjuĝoj 
interesu la seriozan sciencan esploriston, sed ekzaktaj faktoj, empiriaj ob- 
servoj, praktikaj spertoj. Historia scienco ne estu praktikata — aŭ misuzata 
— por manipuli la faktojn. Kelkfoje historiistoj frontas la danĝeron beligi la 
historion, glorigi faktojn aŭ legendojn, eĉ kun plej noblaj intencoj. Ankaŭ 
la adeptoj de la planlingvoj ne estas liberaj de tiaj tentoj” (p. 28-29). Jes, 
Kŭnzli pravas, ankaŭ ili ne estas liberaj, sed mia impreso kiel leganto, kiel 
mi montros dum la recenzo, estas ke la aŭtoro sukcesis liberiĝi de tiuj tentoj 
kaj brile plenumis la supran programon, tiel klare kaj sincere vortumitan. 


Sep enkondukaj tekstoj 


La antaŭparolojn sekvas sep enkondukaj tekstoj en la kvar oficialaj lingvoj 
de Svislando plus (sen evidenta kaŭzo) la angla. En la unua, 28-paĝa, abunde 
dokumentita per 69 ampleksaj piednotoj plenaj je referencoj, Kŭnzli germane 
donas historian superrigardon pri la planlingvaj movadoj kaj interlingvistiko 
kaj klopodas respondi sian komencan demandon, ĉu la temo estas eksmoda 
en nia tempo de tutmondigo. En la dua, 17-paga, Claude Gacond france 
prezentas siajn pripensojn pri tutmonda humanismo. Lia teksto enhavas 
gravajn informojn pri la strukturo de esperanto, tre interesajn por ekstera 
publiko, sed bedaŭrinde ankaŭ fantaziajn troigojn (p. 71: “Esperanto jam 
troviĝas inter la 10 internacie plej uzataj lingvoj”; p. 75: “Dum la franca 
neripareble perdis terenon, Esperanto, male, disvastiĝis tra la tuta mondo”; 
p. 76: “Leksike Esperanto estas preskaŭ ĉiam lingvo pli preciza ol la franca”) 
kaj nedokumentitajn asertojn (p. 82: “Lejzer Zamenhof analizis la funkciadon 
de aglutinaj lingvoj kiel la finna, la estona, la hungara kaj la turka, kaj 
de izolaj lingvoj kiel la mongola kaj la ĉina”). En la tria, 22-paĝa, bone 
dokumentita, Claude Piron france prezentas interesan komparan studon pri 
la diversaj komunikmetodoj uzataj en internaciaj organizaĵoj kaj la sola uzata 
en esperantaj medioj. En la kvara, 18-paĝa, Tazio Carlevaro donas itale tre 
bone strukturitan lecionon pri interlingvistiko kaj planlingvoj. En la kvina, 
8-paĝa, en la angla (tradukita de Roy McCoy), Claude Piron prezentas sian 
ideon pri esperanto kiel nova formo de humanismo. En la sesa, 9-paĝa, Kŭnzli 
germane donas koncizan historian superrigardon pri la planlingvaj movadoj 
kaj interlingvistiko en Svislando. En la sepa, nur 2-paĝa, Arthur Baur en la 
romanĉa. prezentas kelkajn ekzemplojn kiuj celas pruvi ke ĝi estas planlingvo, 
same kiel esperanto. El la sep enkondukaj tekstoj, nur la du aŭtoritaj de 
Kunzli estas unuafoje aperantaj. 

La torso de la libro: kvin planlingoj 


La enkondukajn eseojn sekvas kvin sekcioj, dediĉitaj al la kvin ĉefaj plan- 
lingvoj laŭ kronologia apero (volapuk, esperanto, ido, occidental-interlingue, 
interlingua), kaj sesa pritraktanta malpli konatajn projektojn kaj ceterajn 
planlingvajn temojn. 'Temas pri la torso de la verko, pri la propre en- 
ciklopedia parto. La esperanta sekcio kompreneble estas la plej ampleksa 
(358 pp.), sekvata de tiuj pri ido (22 pp.), occidental-interlingue (14 pp.), 
volapuk (11 pp.) kaj interlingua (8 pp.). La sesa sekcio, surprize longa 
(32 pp.), pritraktas 30 projektojn. La sekcioj konsistas el apartaj artikoloj 
alfabete ordigitaj, pritraktantaj la individuojn (ĉirkaŭ 500), grupojn, soci- 
etojn, gazetojn, verkojn, domojn, urbojn, kongresojn, ejojn, iniciatojn kaj 
objektojn kiuj armaturas la longan kaj vervan aktivadon de la planlingvaj 
movadoj en Svislando. 

La ses menciitaj sekcioj konsistigas la propre Kŭnzli-an parton de la verko. 
La aŭtoro mem verkis ĉiujn artikolojn, en esperanto, per stilo klara, flua kaj 
plaĉa, kiu feliĉe kontrastas kun la pezaj vortumoj de multaj el la paĝoj de 
la enciklopedieca Esperanto en Perspektivo, grava referenca verko 844-paĝa 
eldonita de Universala Esperanto-Asocio en 1974. Mi ne povas eviti kom- 
paron ankaŭ kun la fama Enciklopedio de Esperanto, eldonita de Literatura 
Mondo en 1933. Ankaŭ en ĉi tiu verko, ankoraŭ grava hodiaŭ, la artikoloj 
estas skribitaj per flua lingvaĵo. Tamen ili ofte konsistas nur el teda sin- 
sekvo de datoj, eventoj, postenoj kaj verkoj. En la enciklopedio de Kŭnzli, 
kontraste, la artikoloj estas variaj kaj vivecaj, kvankam ne malpli science el- 
laboritaj. La svisa aŭtoro ne ellasas faktojn kaj datojn sed sukcesas ilin dozi 
meze de teksto kiu fluas mem kaj tial legeblas kvazaŭ aro da etaj ĉapitroj 
el grandioza romano. Legi la verkon de Kŭnzli estas plaĉa aventuro. Se oni 
hazarde elektas artikolon kaj komencas legi, oni ne plu kapablas halti. Gi 
vekas la intereson (pro la temo mem sed ankaŭ pro la pritrakto) kaj resendas 
al aliaj artikoloj, kaj ĉi tiuj al plusaj. Oni do navigas tra la libro kvazaŭ inter 
retpaĝoj, libere kaj avide. La aŭtoro, eble dank” al sia informadika profesia 
sperto, sukcesis rekrei en ĉi tiu verko la etoson kaj ĝuon de interreto. Tio 
estas aparte malfacila tasko kaj konsistigas unu el liaj multaj meritoj. 


Historiisto kaj enciklopedia verkisto 


Tamen ne nur pro tia lerta rekreo kaj enetosigo Kŭnzli meritas aplaŭdon. 
La recenzata verko lin pruvas ankaŭ kompetenta historiisto kaj talenta en- 
ciklopedia verkisto. Li metas la individuojn en la centron de la historio 
prezentante ne nur ties agojn, sed ankaŭ ties pensojn, hezitojn, aspirojn kaj 
dezirojn, ĉiam surbaze de dokumentoj, sen spekulativo, sen fantazio. La in- 
dividuoj aperas ne nur kiel historiaj agantoj aŭ plenumantoj, sed ankaŭ kaj 
eĉ precipe kiel personoj, kun siaj meritoj kaj virtoj sed ankaŭ kun mankoj, 

kapricoj kaj manioj. Tial li ne hezitas prezenti ankaŭ faktojn kaj eventojn 
kiujn aliaj historiistoj — pli kabinetaj kaj severaj — eble opinius minoraj, aŭ eĉ 
anekdotaj. Ankaŭ tio estas tre malfacila tasko, ĉar tia historiisto devas esti 
tre singarda, sobra kaj takta por ne fali en la danĝeran kaj tentan marĉon de 
klaĉemo. Ankaŭ ĉi-kampe Kiŭnzli plene sukcesis. 


Alia rifo kiun historiistoj ne ĉiam sukcesas eviti estas ia (sub)konscia 
ideologiigo de la historiaj aktoroj kaj scenaro. Ĝin ne sukcesis eviti Drezen 
(1892-1937) en pluraj partoj de sia cetere tre bona, mejloŝtona kaj plu kon- 
sultinda Historio de la mondolingvo (1928-1930). En la enciklopedio de 
Kŭnzli, male, la individuoj ne estas nuraj marionetoj aŭ risortoj de ideologioj 
aŭ sociaj fortoj. Ili pensas kaj agas mem, ili faras la historion anstataŭ pasive 
kaj inerte spekti ĝin. Ilin ne puŝas obskuraj tendencoj aŭ partiaj brevieroj, 
eĉ kiam ili havas kaj manifestas politikajn, sociajn aŭ religiajn simpatiojn 
kaj preferojn. Ili estas la kerno kaj la motoro de la historia disvolvo. Liber- 
iginte la historian fluon de la ideologia feĉo kiu ĝin malklarigis dum la 19-a 
kaj 20-a jarcentoj, Kŭnzli sukcesas komuniki ĝian tutan esencon kaj regali la 
leganton per produkto ankoraŭ ne remaĉita, kiun la leganto mem, sen trudita 
kuratoreco, povas ĝui, interpreti kaj primediti. Iasence la aŭtoro revenas al 
la pureco de la helenaj historiistoj, sed evidente riĉigante ĝin per la sciencaj 
metodoj de moderna historiografio. 


Alia menciinda faceto de la aŭtoro estas lia objektiveco. Ĉi-verke li pri- 
traktas ne nur figurojn kies korpojn jam longe glutis la patrina tero, sed ankaŭ 
homojn ankoraŭ vivantajn kaj agantajn, homojn kun opinioj kaj metodoj foje 
polemikaj, foje diverĝaj de tiuj kiujn la aŭtoro manifestis private kaj publike, 
skribe kaj parole, dum sia esperantista vivo. Tamen kiel honesta histori- 
isto Kunzli sukcesas submeti la koron al la intelekto. Li prezentas faktojn 
kaj figurojn kaj komentas ilin, sed liaj komentoj ĉiam impresas racie, sobre 
kaj ekvilibre. Ili ne trudiĝas, ne celas konvinki aŭ persvadi, eĉ ne gvidi la 
leganton, sed nur ilustri kaj prilumi la eventaron. 


La objektiveco de la aŭtoro plene manifestiĝas en lia pritrakto de pol- 
emikaj figuroj kaj faktoj. Ekzemple liaj longaj artikoloj pri la tiel nomata 
Civito kaj ties konsuloj (p. 242-249), pri Serge Reverdin (naskita 1942), pli 
konata kiel (reĝo) Parzival”, kies ekstravaganca maniero propagandi esper- 
anton damaĝas la bildon de la movado (p. 618-620), kaj pri Gonzague de 
Reynold (1880-1970), aristokrato kaj profesoro kiu verkis tre malfavoran ra- 
porton pri esperanto kaj malhelpis ties eventualan agnoskon fare de Ligo de 
Nacioj (p. 621-626), estas vere modelaj kaj atestas la eksterordinaran kap- 
ablon de Kunzli teni sin objektiva kaj senpartia kiel historiisto, malgraŭ siaj 
konvinkoj kiel movadano. 

Lia objektiveco ne ŝanceliĝas eĉ kiam li pritraktas aliajn planlingvojn 
kaj ties delikatajn temojn, kiel ekzemple la fondon de Verband fur die Schaf- 

fung eines Weltspracheamtes “Asocio por la starigo de universallingva oficejo”, 
okazintan en 1911, dum plena ido-esperanta antagonismo (p. 811-812). 


Du eraroj 


La verko de Kŭnzli estas tre zorge ellaborita kaj redaktita. Fakajn erarojn 
mi trovis nur du, en la artikolo “Ido en Svislando”, en la sama frazo (p. 793). 
Kŭnzli skribas ke “La 24an de oktobro [de 1907], post la fino de tiuj kun- 
sidoj, la koncerna komisiono de la Delegitaro decidis adopti principe Eon, 
kun la kondiĉo, ke estu enkondukitaj en ĝi reformoj surbaze de la konkludoj 
prezentitaj en la broŝuro Les vrais principes de la langue auxiliaire [...]”. 
Unue la aŭtoro ŝajne konfuzas la komitaton de la Delegitaro (kiu ja faris la 
menciitan decidon la 24-an de oktobro) kun la konstanta komisiono, kiun la 
komitato nomumis samdate por plua laborado. Poste li mencias broŝuron 
kiun la komitatanoj evidente ne povis konsulti en 1907, ĉar ĝi aperis nur 
en 1908.! La komitata raporto“ ja parolas pri “la projekto de Ido (kiun la 
komitatanoj ricevis sub la formo de elementa gramatiko, kompleta gramatiko, 
ekzercaro kaj specimena vortaro)” (p. 21). Otto Jespersen (1860-1943), unu 
el la komitatanoj, en interesa artikolo publikigita en la gazeto Novialiste (dec- 
embro 1937)“ parolas nur pri “presita kompleta gramatiko kaj kelkaj tajpitaj 
folioj da vortaro”. La bibliografio de Carlevaro/Haupenthal“ mencias nur 
unu kompletan gramatikon aperintan en 1907,” do verŝajne ĝuste ĉi tiun ri- 
cevis kaj dum kvin sinsekvaj kunsidoj analizis la komitatanoj en Parizo. Pri 
la ceteraj dokumentoj oni scias nur ke ili publikiĝis unuafoje nur en 1908, kaj 
ne plu sub la pseŭdonimo Ido.“ Verŝajne en 1907 ekzistis praversio tajpita 
aŭ eĉ presprova. En la fontindikoj, kiuj okupas 28 paĝojn, Kunzli sciigas ke 
la menciitan tekston li verkis “laŭ artikolo (nepublikigita) de T. Carlevaro” 
(p. 1029). Iom surprize, unue ĉar ekzistas fidindaj fontoj publikigitaj, due 
ĉar de Carlevaro, eminenta fakulo pri la temo, oni ne atendus tiajn erarojn. 
Eble ĉi tiuj estiĝis ĉe Kŭnzli post mallongigo de pli frua versio, kiu menciis 
ambaŭ broŝurojn kaj ambaŭ organojn de la delegitaro. Iom nekongrua kun 
la serioza kaj scienca tono de la tuta enciklopedio mi trovas ankaŭ jenan 





lIdo: Les vrais principes de la langue auxiliaire. Etude pratique dĉdiĉe A tous, mais 
surtout aux Espĉrantistes. Paris 1908 (2-a eldono 1909): Imp. Chaix. 31 pp. 

2Couturat, Louis; Leau, Lĉopold: Compte rendu des travaux du Comite (15-24 octobre 
1907). Par les secretaires L. C. et L. Leau. Deĉlegation pour l'adoption d'une langue 
auxiliaire internationale. Paris /Coulommiers/ 1910: Imp. Brodard. 3 -- 32 pp. 

Ŝuww.geocities.com/athens/forum/5037/menlab.html 

ACarlevaro, Tazio; Haupenthal, Reinhard: Bibliografio di Ido. Bellinzona/Saarbriicken 
1999: Hans Dubois / Edition Iltis. 193 pp. 

SIdo: Grammaire complete de la Langue Internationale / Kompleta gramatiko di la 
Linguo Internaciona. Paris 1907 (privat edito). 71 pp. 

Ede Beaufront, Louis: Grammaire Elĉmentaire et exercices. Ekzercaro. Paris: Dela- 
grave, 1908. 61 pp. 

aserton de la redaktoro: “I. do povas esti karakterizita iusence kiel Eo sen 
homaranismo, sen akuzativo kaj sen supersignoj” (p. 794). Ĉi tie Kinzli 
strange miksas gramatikon kun socia strebado kaj donas malĝustan bildon 
pri grava planlingvo. Li distriĝis dum momento, kiel Homero ... 


Ilustraĵoj 


La ses sekciojn ilustras la impresa kvanto da 1270 fotoj, precipe de in- 
dividuoj, sed ankaŭ de grupoj, domoj, kongresejoj, sidejoj, oficejoj, libroj, 
broŝuroj, gazetoj, prospektoj, informiloj, desegnoj, karikaturoj, poŝtmarkoj, 
glumarkoj, pentraĵoj, tomboŝtonoj, memorŝtonoj, memortabuloj, afiŝoj, kart- 
oj kaj eĉ bushaltejoj kaj vojmontriloj. La fotoj estas bonkvalitaj kaj nigra- 
blankaj, krom kelkaj koloraj sur libromeza fasko da glaceaj folioj. 


Antologioj 


La sekciojn dividas 40 antologiaj tekstoj, precipe pri la planlingva temaro, 
verkitaj de “signifaj personecoj” (laŭ Kŭnzli), preskaŭ ĉiam svisaj civitanoj. 
Ĉi tie ni renkontas klasikajn nomojn (Zamenhof, Privat, Hodler, Baghy, 
Carlevaro, Piron, Gacond, Silfer, Ostwald, Berger, Schild) apud aliaj malpli 
konataj. La tekstoj estas verkitaj precipe en esperanto (20), la germana (8) 
kaj la franca (7), sed troviĝas ankaŭ po unu teksto en la angla, ido, inter- 
lingue, interlingua kaj eĉ en volapuk (kun paralela traduko en la germanan). 
Ĉiujn tekstojn antaŭas detala esperantlingva enkonduko plume de la redakt- 
oro. Kiinzli ne hezitis enmeti ankaŭ tekstojn kiuj akre kritikas esperanton, 
kiel la menciitan (longan) raporton de Gonzague de Reynold (p. 581-611) kaj 
eĉ la faman pamfleton de Charles-Albert Cingria (p. 282-288), eble la plej 
vitriolan tekston ĝis nun verkitan kontraŭ la lingvo de Zamenhof. La anto- 
logiaj tekstoj estas ĝenerale tre interesaj kaj ege riĉigas la volumon. Tamen 
en unu el ili (Survoje al la dua jarcento de Esperanto, de Claude Gacond) mi 
trovis tri bizarajn asertojn (p. 843): “Oni prave sentis [La Ligo de Nacioj, en 
1922], ke la zamenhofa lingvo ne estis akirinta sufiĉan maturecon por fariĝi 
laborlingvo en monda organizaĵo” (kio frape kontraŭdiras la enhavon de la 
koncerna enciklopedia artikolo); “Interlingua [...] estis bazita sur latina 
centrismo science nepravigebla” (mankas ekspliko); “La interlingvistikaj es- 
ploroj ne naskas plu novajn projektojn” (kio ne estas vera). 


Bibliografio 


Laste mi menciu la vastan bibliografion (44 pp.), la nomindekson (bedaŭrinde 
nedetalan) kaj la finan legoŝlosilon de esperanto (france kaj germane), tre 
utilan, aŭtoritan de Claude Gacond, Jean-Thierry von Bŭren kaj Richard 

Schneller, por helpi la konsulton de la enciklopedio fare de homoj sen antaŭa 
esperantoscio. Mi tamen sentas la mankon de bildindekso. 


Fina impreso 


Mia fina impreso estas tre favora. La enciklopedio de Kŭnzli estas unu el la 
plej gravaj sciencaj verkoj ĝis nun verkitaj en esperanto, se ne la plej grava. 
Mi menciu ke multaj el la pritraktitaj figuroj ne limigis sian agadon al Svis- 
lando. Ili ne estis lokaj movadanoj. Ili agis ankaŭ eksterlande kaj grave influis 
la internaciajn movadojn de volapuk, esperanto, ido, occidental-interlingue 
kaj interlingua. Tial ĉi tiu verko interesas ne nur svisajn esperantistojn, sed 
la tutmondan adeptaron de la kvin ĉefaj planlingvoj kaj ankaŭ ajnan fakulon 
aŭ studemulon pri interlingvistiko. Ĝi estas verko kiu ne povas manki sur 
la breto de ĉiu serioza planlingvano kaj interlingvisto. De nun oni abunde 
referencos al ĝi kaj nomos ĝin simple La enciklopedio de Kunzli. Ĝi estos La 
Verko. 


Pri la aŭtoro 

Goncalo Neves (naskita 1964) estas tradukisto kaj leksikografo. Iama membro de la 
Akademio de Esperanto (1995-1998). Li publikigis la poemarojn lbere libere (1993, 
kun aliaj) kaj Simptomoj (2000) kaj la novelarojn Kompreni (1993) kaj Ekstremoj 
(1997, kun aliaj). 

